R. Zmajkovičová, poslankyňa: (2009-12-08):
Generálny prokurátor Slovenskej republiky listom č. IV/1GPt 538/07-22  zo dňa 27. júla 2009 (príloha č. 3)  v súlade s ustanovením § 141 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov oznámil predsedovi Národnej rady Slovenskej republiky, že žiada Národnú radu Slovenskej republiky o vydanie súhlasu na trestné stíhanie poslanca Národnej rady Slovenskej republiky Jána Kvorku a súčasne zaslal túto žiadosť spolu s jej odôvodnením. Súčasťou tejto žiadosti bol vyšetrovací spis, ktorý sa priamo týka podozrenia voči poslancovi Jánovi Kvorkovi zo spáchania zločinu uvedeného v tomto spise. Predseda Národnej rady Slovenskej republiky svojím rozhodnutím č. 1385 z  19. novembra 2009 pridelil predmetnú žiadosť Mandátovému a imunitnému výboru Národnej rady  Slovenskej republiky s tým, aby podľa § 141 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov žiadosť prerokoval, aby predložil Národnej rade Slovenskej republiky správu o výsledku zistení výboru spolu s návrhom uznesenia Národnej rady Slovenskej republiky. Mandátový a imunitný výbor Národnej rady Slovenskej republiky prerokoval predmetnú žiadosť na 19. schôdzi výboru dňa 28. októbra 2009. Na schôdzi Mandátového a imunitného výboru Národnej rady Slovenskej republiky sa  so  súhlasom  výboru   podľa § 57 ods. 3 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov zúčastnil generálny prokurátor Slovenskej republiky Dobroslav Trnka, ktorý predložil žiadosť o vydanie súhlasu na trestné stíhanie poslanca Národnej rady Slovenskej republiky Jána Kvorku. Okrem generálneho prokurátora sa zúčastnil na rokovaní výboru i zástupca Okresnej prokuratúry v Martine Juraj Stankoviansky. Na úvod rokovania výboru uviedol generálny prokurátor Slovenskej republiky Dobroslav Trnka, že sa pridŕža písomného podania zo dňa 27. júla 2009, pričom v súčasnosti bez zbavenia imunity nie je možné pokračovať v trestnom stíhaní a považuje podozrenie zo spáchania zločinu za dôvodné. Členovia výboru mali možnosť nahliadnuť do vyšetrovacieho spisu, ktorý Mandátovému a imunitnému výboru Národnej rady Slovenskej republiky poskytla Generálna prokuratúra Slovenskej republiky. Mandátový a imunitný výbor Národnej rady Slovenskej republiky podľa § 141 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov umožnil poslancovi Jánovi Kvorkovi účasť na schôdzi výboru a vyjadriť sa k žiadosti. Poslanec Ján Kvorka vo svojom vyjadrení uviedol, že sa necíti vinný a že predmetný zločin nespáchal. Súčasne uviedol, že keďže je členom výboru, nechce ovplyvňovať jeho rozhodovanie vo veci a konania Mandátového a imunitného výboru Národnej rady Slovenskej republiky dňa 28. októbra 2009 sa nezúčastní a, samozrejme, ani nebude vo veci hlasovať a požiadal výbor, aby rokoval ďalej v jeho neprítomnosti. Prítomní členovia Mandátového a imunitného výboru Národnej rady Slovenskej republiky v rozprave predniesli otázky na predkladateľa. Otázky smerovali k dĺžke konania a k úplnosti zistenia skutkového stavu. Osobitne sa rozprava venovala vykonaniu úkonov potrebných na ustálenie dôkaznej situácie uvedených v pokyne Generálnej prokuratúry Slovenskej republiky zo dňa 11. februára 2008 a ich vzťahu k predloženej žiadosti na udelenie súhlasu podľa čl. 78 ods. 3 Ústavy Slovenskej republiky na trestné stíhanie poslanca. Na základe výsledku rokovania v rozprave následne výbor prijal uznesenie č. 30 z 28. októbra 2009, v ktorom nerozhodol v zmysle žiadosti Generálnej prokuratúry Slovenskej republiky zo dňa 27. júla 2009, ale konštatoval, že podľa postúpenej spisovej dokumentácie Okresnej prokuratúry Martin vyšetrovací spis č. ORF270/2OVK-MT-2006 orgány činné v trestnom konaní nevykonali doteraz v predmetnej trestnej veci všetky úkony potrebné na ustálenie takej dôkaznej situácie, ktorá by umožňovala prijať záver, že vydanie na trestné stíhanie poslanca Národnej rady Slovenskej republiky Jána Kvorku je dôvodné. Výbor ďalej konštatoval, že s predmetnou žiadosťou generálneho prokurátora Slovenskej republiky č. IV/1GPt 538/07-22 sa bude môcť zaoberať až po vykonaní príslušných vyšetrovacích úkonov uvedených v pokyne Generálnej prokuratúry Slovenskej republiky č. IV/1GPt 538/07-7 zo dňa 11. 2. 2008. Do vykonania týchto úkonov výbor považoval rozhodnutie o vydaní súhlasu na trestné stíhanie poslanca NR SR Jána Kvorku za predčasné. V tomto zmysle požiadal predsedníčku výboru, aby s týmto stanoviskom výboru oboznámila predsedu Národnej rady Slovenskej republiky. Predseda Národnej rady Slovenskej republiky toto uznesenie Mandátového a imunitného výboru Národnej rady Slovenskej republiky postúpil listom zo dňa 3. novembra 2009 generálnemu prokurátorovi Slovenskej republiky, pričom konštatoval, že z formálnoprávneho hľadiska Mandátový a imunitný výbor Národnej rady Slovenskej republiky zatiaľ neprijal rozhodnutie vo veci súhlasu s vydaním poslanca Národnej rady Slovenskej republiky na trestné stíhanie a bude sa ním zaoberať pri opätovnom zaslaní doplnenej žiadosti. Generálny prokurátor Slovenskej republiky Dobroslav Trnka svojím listom zo dňa 16. novembra 2009 č. IV/1GPt 39/09-8 oznámil predsedovi Národnej rady Slovenskej republiky Pavlovi Paškovi, že nesúhlasí s postupom Mandátového a imunitného výboru Národnej rady Slovenskej republiky v predmetnej veci a opätovne predkladá žiadosť Národnej rade Slovenskej republiky na udelenie súhlasu s vydaním poslanca Jána Kvorku na trestné stíhanie. Predmetný krok Generálna prokuratúra Slovenskej republiky odôvodňuje tvrdením, že zrejme uniklo pozornosti Mandátového a imunitného výboru Národnej rady Slovenskej republiky, že rozhodujúcim pre postup orgánov činných v trestnom konaní je moment vznesenia obvinenia. V predmetnej veci bolo začaté trestné stíhanie dňa 21. 4. 2006 a následne dňa 30. 5. 2006 bolo vznesené obvinenie Jánovi Kvorkovi. Podľa osvedčenia Ústrednej volebnej komisie bol Ján Kvorka dňa 17. 6. 2006 zvolený za poslanca Národnej rady Slovenskej republiky a dňa 4. 7. 2006 zložil sľub poslanca. Teda moment vznesenia obvinenia má v tomto prípade vplyv na možnosť pokračovania trestného stíhania voči konkrétnej osobe, na ktorej stíhanie je potrebný súhlas. V trestnom stíhaní obvineného poslanca Jána Kvorku, ktorému bolo vznesené obvinenie pred jeho zvolením, nie je možné zákonne pokračovať, ak Národnou radou Slovenskej republiky ako oprávneným orgánom nebol daný súhlas. Zistenie skutkového stavu veci nemožno dosiahnuť postupom v rozpore s Trestným poriadkom. Uvedené má vplyv na ďalší postup orgánov činných v trestnom konaní, ale aj na zákonnosť prípadne vykonaných procesných úkonov a plynutie premlčacej doby. Predseda Národnej rady Slovenskej republiky Pavol Paška svojím rozhodnutím č. 1385 z 19. novembra 2009 zobral na vedomie uvedený list generálneho prokurátora Slovenskej republiky zo dňa 16. novembra 2009 a pridelil uvedenú žiadosť na posúdenie Mandátovému a imunitnému výboru Národnej rady Slovenskej republiky. Mandátový a imunitný výbor Národnej rady Slovenskej republiky následne dňa 8. 12. 2009 pokračoval v rokovaní 19. schôdze výboru a zaoberal sa žiadosťou generálneho prokurátora Slovenskej republiky zo dňa 24. júla 2009 v jej znení podľa listu zo 16. novembra 2009. Vzhľadom na skutočnosť, že predmetný návrh uviedol generálny prokurátor 28. októbra 2009 a tiež s ohľadom na jeho list zo 16. novembra 2009, ktorý nerešpektoval požiadavku výboru vyjadrenú v uznesení č. 30 z 28. októbra 2009, výbor nepovažoval jeho účasť na schôdzi už za potrebnú. V predmetnom rokovaní opätovne umožnil vyjadriť sa k dotknutému poslancovi Jánovi Kvorkovi, ktorý opakovane zdôrazňuje, že predmetný skutok, za ktorý je voči nemu vznesené obvinenie, nespáchal, avšak rozhodnutie o vydaní na trestné stíhanie ponechá na rokovanie Národnej rady Slovenskej republiky. Súčasne deklaroval, že ako člen výboru v predmetnej veci nebude hlasovať. Po následnej rozprave Mandátový a imunitný výbor Národnej rady Slovenskej republiky hlasoval o návrhu vysloviť súhlas s vydaním na trestné stíhanie poslanca Národnej rady Slovenskej republiky Jána Kvorku. Uvedený návrh Mandátový a imunitný výbor Národnej rady Slovenskej republiky neschválil, keď za návrh uznesenia hlasovali z 13 prítomných poslancov 6 poslanci, 1 poslanec bol proti a 5 poslancov sa zdržalo hlasovania, 1 poslanec nehlasoval. Výbor následne konštatoval, že vo veci neprijal platné uznesenie. Výbor súčasne uložil predsedníčke výboru predložiť Národnej rade Slovenskej republiky podľa § 141 ods. 3 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov správu o výsledku zistení mandátového a imunitného výboru a návrh na uznesenie Národnej rady Slovenskej republiky bez stanoviska Mandátového a imunitného výboru Národnej rady Slovenskej republiky k tomuto návrhu. Z tohto dôvodu predkladám Národnej rade Slovenskej republiky túto správu a návrh uznesenia Národnej rady Slovenskej republiky podľa § 142 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov o vydaní súhlasu na trestné stíhanie poslanca Jána Kvorku bez stanoviska Mandátového a imunitného výboru Národnej rady Slovenskej republiky k tomuto návrhu. Návrh uznesenia Národnej rady Slovenskej republiky k správe Mandátového a imunitného výboru Národnej rady Slovenskej republiky o výsledku zistení výboru pri prerokovaní žiadosti Generálneho prokurátora Slovenskej republiky z 27. júla 2009 evidovanej pod č. IV/1GPt 538-07-22 v znení žiadosti zo dňa 16. novembra 2009 evidovanej pod č. XIV/1GPt 39/09-8 o vydanie súhlasu na trestné stíhanie poslanca Národnej rady Slovenskej republiky (tlač 1367). „Národná rada Slovenskej republiky v súlade s čl. 78 ods. 3 Ústavy Slovenskej republiky podľa § 2 ods. 3 písm. f) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov vydáva súhlas na trestné stíhanie poslanca Národnej rady Slovenskej republiky Jána Kvorku na základe žiadosti generálneho prokurátora  Slovenskej  republiky  z   27. júla  2009 evidovanej pod č. IV/1/GPt 538/07-22 v znení žiadosti zo dňa 16. novembra 2009 evidovanej pod č. XIV/1GPt 39/09-8.“ Pán predsedajúci, skončila som.